Exposició «150 anys, Carmelites a Gandia»
13 maig 2022

## Exposició «150 anys, Carmelites a Gandia»13 maig 2022Última actualització: 13 maig 2022

![](../gestion/img/bb354d1bd07320d574a168b3172e21fe89eddae15e5b7d30b77bf6a6a88579ad.jpg)  
  

L’alcalde de Gandia, **José Manuel Prieto**, acompanyat del regidor de Cultura, **Nahuel Gonzàlez**, i d’altres membres corporatius, van assistir ahir a la inauguració de l’exposició «150 anys, Carmelites a Gandia», ubicada a la Casa de la Marquesa.

La mostra, que s’ha realitzat amb l’objectiu de commemorar el segle i mig de la fundació del Col·legi Carmelites a la localitat, però també per posar en valor el treball realitzat per les Germanes Carmelites des que van arribar a la capital de la Safor, és una selecció de l’extens arxiu documental i gràfic que s’ha pogut conservar des d’aleshores. L’exposició romandrà oberta al públic fins el diumenge 12 de juny.

La mostra, que s’ha vist aplaçada per la pandèmia, ens permet traslladar-nos a l’any 1870 i rememorar, amb gratitud, la il·lusió i el bon fer amb el qual van engegar aquest projecte educatiu les Germanes Carmelites de la Caritat Vedruna, «dones emprenedores, valentes i avançades al seu temps». El diàleg permanent i les converses entre aquesta congregació, la Fundació Maricón-Abargues i la Fundació Hospital Sant Marc, van determinar la signatura d’un pacte que va marcar el camí i l’horitzó d’aquest centre educatiu, «modèlic a la nostra ciutat».

Prieto va destacar que “l’empenta d’aquestes institucions i de la congregació de les Germanes Carmelites, juntament l’alumnat, el professorat, els pares i mares i el personal no docent del centre, han anat conformat, durant aquest segle i mig, la història d’una comunitat exemplar que ocupa un edifici històric, icona de la docència a la nostra ciutat. Els 150 anys del Col·legi Carmelites aferma el sentit de pertinença a una comunitat educativa que ho ha donat tot a Gandia, i de la qual Gandia se sent molt orgullosa».

Per la seua banda, González va considerar importantíssim «reivindicar a través de la cultura institucions tan importants que han complit 150 anys treballant per la ciutat i que són la mostra clara de la implicació de les institucions educatives en la vida cultural de la societat i en aquest cas una exposició en la que han participat moltíssimes persones recopilant informació (alumnat, direcció del centre)... als quals agraïm la col·laboració», ha conclòs.